ગુજરાત સરકાર આવનારા 25 વર્ષ માટેનો રોડમેપ બનાવી રહી છે. આ રોડમેપમાં કેન્દ્રસ્થાને યુવા સાહસિકોને સામેલ કરવાનો સરકારનો પ્લાન છે. સરકારનો વહીવટ કોર્પોરેટ સિસ્ટમથી ચાલે તેના માટે વિજય રૂપાણી આગ્રહી છે. તેઓ કહે છે કે સચિવાલયના વિભાગો અને સરકારી કચેરીઓમાં વિવિધ યોજનાઓની ફાઇલો, મુલાકાતીઓના પ્રશ્નો અને ઉદ્યોગ જેવા વિભાગોની પ્રોજેક્ટ દરખાસ્તો લાંબો સમય સુધી આપણી કચેરીઓમાં પડી રહેવી ન જોઇએ. છેલ્લા 15 વર્ષમાં ભારતના વિકાસમાં ગુજરાતનો ફાળો સર્વોત્તમ છે. 2000 થી 2015-16 વચ્ચે ભારતના જીડીપીમાં ગુજરાતનું યોગદાન 5.8 ટકાથી વધીને 7.3 ટકા થયું છે. કેન્દ્ર સરકારના આંકડા પ્રમાણે 2011-12 થી 2015-14ના સમયગાળામાં સરેરાશ વાર્ષિક 8.9 ટકાનો વૃદ્ધિદર મેળવી ગુજરાત દેશના 19 મોટા રાજ્યો પૈકી સૌથી ઉંચો વિકાસ દર ધરાવે છે. આજે ગુજરાતની માથાદીઠ આવક વર્ષ 2015-16માં અંદાજીત 1,38,023 થઇ છે જે ભારતના સરેરાશ માથાદીઠ આવકની સરખામણીએ 46 ટકા ઉંચી છે. ઉદ્યોગ વિભાગના એક અધિકારીએ જણાવ્યું હતું કે ગુજરાત સરકાર તેના એજન્ડામાં યુવા સાહસિકો માટેની અલગ નિતી બનાવે તેવી સંભાવના છે. યુવાનો માટે સરકાર ઇન્સેન્ટીવ આપશે, તેમને જરૂરી સુવિધા પૂરી પાડશે. સરકારી યોજનાઓમાં તેમને સામેલ કરશે. અન્ય રાજ્યોના વિકાસ કામોમાં ગુજરાતનું માનવબળ મોકલવાના પ્રયાસ પણ કરશે.